HOE KAN 'N GOD WAT GOED IS ONHEIL TOELAAT? - Reformation Society
HOE KAN 'N GOD WAT GOED IS ONHEIL TOELAAT?
Die vraag waarom daar onheil in die wêreld is, is nooit deur die antieke filosowe van Egipte, Babilon, Persië, Griekeland of Rome beantwoord nie. Hulle was politeïste wat in 'n godewêreld geglo het. Volgens hulle was onheil, of die bose, die gevolg van oorlog tussen die onderskeie gode.
Die begrip, 'n Heilige en liefdevolle God - 'n Hebreeuse begrip wat deur die Profete van Israel geopenbaar is - het egter die vraag laat ontstaan: Hoe kan daar dan onheil in die wêreld teenwoordig wees? Die boek Job is die oudste leerstuk oor God waarvan ons weet. Hierdie leerstuk oor God is 'n verdediging van die regverdigheid van God, in die lig van die bose wat in die wêreld werksaam is.
Job se vriende het 'n baie wettiese verduideliking gehad oor die rede vir Job se lyding: Volgens hulle was hy skuldig aan 'n ernstige sonde. God het hierdie valse raadgewers ernstig bestraf en Job verdedig, deur te sê dat hy 'n sondelose man is wat deur die satan geteiken is. Toe die dissipels baie jare later 'n man gesien het wat van sy geboorte af blind was, het hulle vir Jesus gevra: "Rabbi, wie het nou eintlik gesondig, hierdie man self of sy ouers, dat hy blind gebore is? Jesus het geantwoord: 'Nie hierdie man of sy ouers het gesondig nie, maar hy is blind sodat God se werke in hom sigbaar kan word.'" Joh. 9:2-3
Smart en onheil is gevolge van die Sondeval. God het 'n goeie, volmaakte wêreld geskep. Voordat Adam en Eva gekies het om ongehoorsaam aan God te wees en aan satan se versoeking toe te gee, was die wêreld sonder pyn, lyding en dood.
Sonde is die direkte gevolg van die mens se rebelsheid teen die Skepper. Die hele Skepping ly nog steeds as gevolg van die sonde van die mens. Pyn, ongemak, hartseer en dood is die ernstige nagevolge van die mens se boosheid. Ons kan ook met oortuiging sê dat valse godsdienste vandag die meeste van die lyding in die wêreld veroorsaak: animisme, heksery en toorkuns het bygelowige, verskrikte volgelinge opgelewer, wat in rituele moorde, kannibalisme en wreedheid betrokke raak. Toordokters blameer klokslag individue vir natuurlike rampe - soos 'n weerligstraal wat 'n hut tref, of dood as gevolg van siekte.
Godsdiens Veroorsaak Pyn
Armes het al dikwels hul laaste hoendertjie aan die voorvadergeeste geoffer, in plaas daarvan om vir hul verhongerde kinders kos te gee. Daar is dus geen twyfel nie, dat animisme ongehoorde lyding veroorsaak.
Hindoeïsme skep afgod-aanbidders, wat betrokke raak by kindermoord, verbranding van melaatses en weduwees. Die sendeling William Carey het gedokumenteer hoe weduwees, van so jonk as 11 jaar oud, lewendig verbrand is op die begrafnisbrandstapel van hulle mans.
Melaatses word verbrand ten einde "'n beter reïnkarnasie" te verseker! Baie ma's offer hul kinders deur hulle lewendig in die Gangesrivier te gooi, om deur krokodille opgevreet te word. Hindoe-tempels bevat groot hoeveelhede goud, robyne, saffiere en ander edelstene wat as afgode aanbid word. Die Hindoes se geloof in reïnkarnasie beskerm rotte, vermors hulpbronne en het soveel bygeloof tot gevolg, dat daar verskriklike armoede en hongersnood in die land is.
Islam lewer ongenaakbare mans wat vrouens misbruik, en in poligamie, slawerny, ontvoering, terrorisme en selfmoord-bomaanvalle betrokke is. Kommunisme het kamerade voortgebring wat miljoene der miljoene mense se dood veroorsaak het - alles in die naam van vryheid!
Marxiste het verarmde miljoene nog méér onder diktatorskappe onderdruk – alles in die naam van vryheid. Sekulêre humanistiese opvoeding het tot gevolg dat mense in 'n toenemende mate selfsugtig en oppervlakkig geword het, én so optree.
Rebelsheid Teen God
Alle lyding is uiteindelik die gevolg van die mens se sonde en rebelsheid teen die Almagtige God. Lyding hou intrinsiek verband met die Sondeval. Daar was geen lyding voor die Sondeval nie. Lyding is deel van die komplekse oordeel van God. Elke daad het gevolge. Seksuele sonde lei dikwels tot seksueel-oordraagbare siektes - VIGS, ens. Dobbelary lei dikwels tot armoede en bankrotskap.
Owerspel lei dikwels tot egskeiding. Skinder bring skeiding tussen vriende. Selfsug maak ander seer. Leuens lei tot 'n lewe van gebondenheid. Lafhartigheid, trots, hebsug, jaloesie en haat veroorsaak ongehoorde lyding en pyn. Passiwiteit en neutraliteit veroorsaak net nog meer lyding. Onaktiwiteit is 'n hartelose weiering om by 'n sekere saak betrokke te raak. "All that is necessary for evil to triumph is for good people to do nothing." (Edmund Burke)
Ons het almal al voorbeelde gesien van die volgende beginsel "Wat jy saai sal jy maai." Ons weet egter ook almal van gevalle waar mense ly sonder hulle eie toedoen. So baie mense vra: Waarom gebeur slegte dinge met goeie mense? Baie is onskuldige slagoffers van andere se onregverdige optrede. Tog kan Christene, juis op grond van die Almag van God, met oortuiging verklaar: "En ons weet dat God alles ten goede laat meewerk vir hulle wat Hom liefhet, hulle wat geroep is volgens Sy doel vir hulle lewe." Rom. 8:28.
In Genesis lees ons van die verraad van Josef se broers, wat hom aan slawehandelaars verkoop het. Vir twaalf jaar lank het Josef onregverdig gely en was hy 'n gevangene in Egipte. Tog het God hom opgehef en het hy later die goewerneur van Egipte geword en kon hy die lewens van miljoene mense van hongersnood red. Later kon Josef aan sy broers verklaar: "Wat my betref, het God die kwaad wat julle gedoen het, omgekeer in iets wat goed is. Hy het my gebring tot in hierdie hoë pos wat ek beklee, sodat ek die lewens van baie mense kon red." Gen. 50:20.
Niemand Is Goed Nie, Behalwe God
Ons kan natuurlik daarop wys dat niemand regtig goed is nie - nie in die lig van wat die Heilige God in Sy Wet openbaar nie. "Niemand is goed nie - selfs nie een enkele een nie. Daar is nie een wat werklik verstandig is nie; niemand wat werklik ernstig na God soek nie. Almal het hulle rug op God gekeer; almal het sleg geword; daar is niemand wat die goeie doen nie - selfs nie een enkele mens nie… Ons het immers almal gesondig. Ons almal het God beroof van die eer wat Hom toekom." Rom. 3:10-23.
In plaas daarvan om te vra waarom slegte goed met goeie mense gebeur, moet ons eerder vra waarom goeie goed met slegte mense gebeur? Ons ontvang oor die algemeen baie meer as wat ons ooit kan verdien. God is geduldig met ons, en ook goed vir ons.
Hoekom Het Jesus Gely?
Nog 'n vraag wat ons behoort te vra, is: Waarom moes Jesus Christus ly? Hy was dan die enigste ware goeie en regverdige persoon wat ooit geleef het. En tog is Jesus misverstaan, beskinder, vals beskuldig, is leuens oor Hom versprei, is Hy gehaat en verraai. Hy is deur Sy volgelinge verlaat, onregmatig gearresteer, verhoor en verkeerdelik veroordeel.
Jesus is bespot, geslaan, beledig en gekruisig. Waarom moes die Regverdige ly? Hy het namens óns gely. Hy het vir óns sonde gesterf; die Regverdige in die plek van die onregverdiges - lees gerus (1 Pet. 3:18).
God is 'n God van deernis. Hy het hierdie wêreld binnegekom en het alles meegemaak wat ons moes meemaak, en nog meer. Hy het selfs die hel se woede ervaar, sodat ons dit nie hoef te verduur nie. Gedurende Sy bediening op aarde het Hy blindes laat sien, dowes laat hoor, stommes laat praat, kreupeles laat loop, melaatses gesond gemaak en selfs dooies lewend gemaak. Die kortste vers in die Bybel is: "Jesus begin toe huil." Joh. 11:25.
Die Bybel beveel ons om te huil saam met die wat huil, en te lag saam met die wat lag. Alhoewel Jesus op die punt gestaan het om Sy mag oor die dood te demonstreer, was Hy so in Sy Gees geroer oor Sy vriende se smart, dat Hy gehuil het. Ons God is nie onaangeraak deur ons lyding nie.
Doel Met Lyding
Ons moet besef dat daar 'n doel met pyn mag wees. Ons mag moontlik die onskuldige slagoffer wees as gevolg van iemand anders se onregverdige gedrag; of ons word moontlik gestraf vir ongehoorsaamheid aan Sy Woord. Die lyding mag dalk deel wees van die regverdigheid waartoe alle Christene opgeroep word. "Verduur saam met my die lyding soos 'n goeie soldaat van Jesus Christus." 2 Tim. 2:3.
"Hieroor kan julle bly wees, al moet baie beproewinge julle vir 'n rukkie laat swaarkry. Die doel van die beproewings is om die egtheid van julle geloof duidelik te laat word. Julle geloof word getoets soos goud met vuur getoets en daardeur gesuiwer word, en onthou: Julle geloof is vir God baie kosbaarder as goud. As die toetse die egtheid van julle geloof uitwys, loop dit uit op lof en heerlikheid en eer op die dag wanneer Jesus Christus aan die wêreld geopenbaar word." 1 Pet. 1:6-7.
Sien Dit As Vreugde
"My liewe broers en susters, wanneer julle in allerhande beproewings beland, moet julle eintlik baie bly wees. Julle weet mos: Wanneer 'n mens se geloof 'n toets deurstaan, veroorsaak dit dat jy kan volhard. Julle moet egter enduit volhard." Jak. 1:2-4.
"… Dis nie iets vreemd wat met julle gebeur nie. Dit moet julle liewer bly maak, want so deel julle in die lyding van Christus. Later sal julle wonderlike vreugde ervaar wanneer Sy heerlikheid bekend gemaak word en julle daarin deel." 1 Pet. 4:12-13.
Lyding kan deur God gestuur word om ons te suiwer en voor te berei vir Sy diens. Al God se diensknegte het swaarkry ervaar, terwyl God hulle gesuiwer en voorberei het vir Sy diens.
Moses was 40 jaar in die wildernis voordat hy Israel uitgelei het. Dawid was 'n voortvlugtige vir baie jare voordat hy die koning van Israel geword het. "Ek is verseker dat ons huidige lyding hoegenaamd nie vergelyk kan word met die heerlikheid waarmee God ons gaan verras nie." Rom. 8:18
Ondersoek My O God!
Wanneer ons beproewinge ondervind, behoort ons ons harte te ondersoek om seker te maak dat daar geen gronde is waarom God ons korrigeer nie. Die lyding behoort ons tot skuldbelydenis te bring sodat ons gemeenskap met God herstel kan word.
Is daar enige sonde in jou lewe wat uitgesorteer moet word? Jy mag moontlik nie weet waarom jy ly nie, maar dit is uiters noodsaaklik dat jy op 'n godvrugtige manier daarop reageer. "Hierdie soort swaarkry maak juis deel uit van dit waartoe God julle geroep het. Christus wat vir julle gely het, is julle voorbeeld. Trap in Sy spore." 1 Pet. 2:21.
Die Ergste Denkbare Lyding
Jesus het in die gelykenis van die Barmhartige Samaritaan vir ons geleer dat ons ons naaste so lief behoort te hê dat ons hul lyding kan verlig. En juis om hierdie rede het miljoene Christene die afgelope 2 000 jaar weggooibabas gered, weeskinders aangeneem, aborsie teengestaan, hospitale oral in die wêreld opgerig en in stand gehou, noodleniging verskaf en hulp verleen aan projekte wat gerig daarop is om die armes en behoeftiges te help.
Christene het slawehandel teengestaan, kindermoorde, kannibalisme en weduweeverbranding onwettig laat verklaar, honger mense kos gegee en sendingaksies tot stand laat kom. Christene het wêreldwyd hard gewerk om lyding te verminder. Ons behoort ons ook te kan indink wat die ergste denkbare lyding is: Dit is beslis nie iets wat ons in hierdie lewe sal ervaar nie. Die ergste lyding sal eendag in die hel se ewigheid verduur word - vir ewig van God geskei. Die Bybel is baie duidelik daaroor - diegene wat Christus verwerp, sal in die ewige vuurpoel gewerp word.
Sommige mense gebruik kwessies soos lyding en boosheid in die wêreld as 'n soort rookskerm - om die gawe van verlossing deur die Almagtige God te verwerp. Ons behoort mense te waarsku oor die werklikheid van 'n Heilige God, wie se Wette wat ons oortree het, en ook oor die werklike gevare van 'n ewigheid in die hel. Alle lyding is uiteindelik die gevolg van die mens se rebelsheid teen God. Geen mens is sonder sonde nie; daar is niemand wat werklik goed is op aarde nie. Ons is almal sondig in die lig van Sy Wet.
Jesus Het Met Sonde Afgereken
Pyn kan positiewe resultate tot gevolg hê. God laat alle dinge ten goede meewerk vir dié wat Hom liefhet en volgens Sy wil geroep is. Jesus Christus het in menslike lyding gedeel - meer as enigiemand op aarde. Ons kan, en moet, die lyding van andere help verlig. Lyding is die gevolg van sonde, en God het daardie probleem meer as 2 000 jaar gelede aan die Kruis vasgespyker.